Výstavba nového sídla Applu s futuristickým dizajnom už pomaly prebieha a budúci rok by už v sídle mali začať pracovať prví zamestnanci. Moderné, zato však ekologické sídlo Applu, má tvar kruhu, v ktorého strede sa bude nachádzať vnútorný park s kopou stromov a jazierkom uprostred. Okolie budovy bude verejne prístupné a má predstavovať veľmi veľkú relaxačnú plochu s kopou cyklistických a bežeckých chodníčkov, čím sa len potvrdzuje, že Apple má v úmysle podporovať šport nielen u svojich zákazníkov. Campus 2 však nie je jedinou budovou, ktorú Apple plánuje v blízkej dobe postaviť. Spoločnosť má totiž v úmysle odkúpiť ďalšie sídlo v neďalekom Sunnyvale a opäť sa vraví, že sídlo ponesie pracovný názov "Spaceship". Apple totiž prejavil záujem o campus Central & Wolfe, ktorý je pomenovaný podľa dialnice a ulice, pri ktorej sa sídlo nachádza.
Projekt navrhla spoločnosť Landbank Investments LLC a uvádza sa, že celý areál bude mať veľkosť 7,22 hektára. Jej stredobodom bude stavba v tvare trojlístku. V skutočnosti to sú ale tri kruhové budovy prepojené širokou chodbou a kanceláriami na troch poschodiach. Uprostred každej kruhovej stavby sa potom nachádza štvorcový vnútorný areál, v ktorom bude rásť tráva a stromy. Zelená plocha sa bude rozkladať aj na streche nového sídla, kde tiež vidíme zopár menších budov, pravdepodobne reštaurácií a barov, kde si môžu zamestnanci doplniť energiu. Súčasťou sídla je aj niekoľkoposchodová garáž a stredisko; obe budovy majú na svojich strechách solárne panely. Celkovo je tu kapacita pre 3000 nových pracovných miest. Projekt bol poprvýkrát schválený v roku 2013 a zdá sa, že spoločnosť, ktorá ho použije, bude práve Apple Inc. Zatiaľ však nie je isté, či Apple chce odkúpiť budovu alebo si ju len prenajať.